A méhészeti programok az Európai Uniótól 50 %-os mértékű társfinanszírozásban részesülnek, és három évre szólnak. A programok önkéntesek, ám mégis minden tagállam a bevezetésük mellett döntött, ami jelzi a tagállamok kifejezett érdeklődését és az ágazat szükségleteit. 2023-tól az ágazat továbbra is támogatást kap a nemrégiben jóváhagyott KAP stratégiai tervek részét képező kötelező méhészeti beavatkozások keretében. A tagállamok emellett a társfinanszírozás arányát a jelenlegi minimum 50 %-ról maximum 70 %-ra növelhetik.

Az egységes közös piacszervezésről szóló rendelet 225. cikkének a) pontja értelmében a Bizottság háromévente jelentést nyújt be az Európai Parlamentnek és a Tanácsnak a méhészeti ágazatra vonatkozóan az 55., 56. és 57. cikkben meghatározott intézkedések végrehajtásáról. A jelentésnek ki kell térnie a méhkaptár-azonosítási rendszerekkel kapcsolatos legutóbbi fejleményekre is. E jelentés megfelel a 225. cikk a) pontjában foglalt követelménynek.

Más mezőgazdasági ágazatokkal összehasonlítva a méhészet kicsi, ám igen fontos ágazat. A méz és más méhészeti termékek előállításán túl a kultúrnövények, gyümölcsök és más növények beporzásához is felbecsülhetetlen a hozzájárulása. Az EU közös agrárpolitikája (a továbbiakban: KAP) több eszközzel támogatja a méhészeti ágazatot, ezek egyikét az 1308/2013/EU rendelet (a továbbiakban: az egységes közös piacszervezésről szóló rendelet) szerinti méhészeti programok jelentik.

-A méhészeti ágazatban nyújtott támogatások tekintetében a tagállamok által az (EU) 2015/1366 felhatalmazáson alapuló bizottsági rendelet alapján bejelentett információk, beleértve a területükön található méhkaptárak számát.

-A méhészeti ágazatban nyújtott támogatások tekintetében a tagállamok által az (EU) 2015/1368 bizottsági végrehajtási rendelet alapján bejelentett információk, beleértve a rendelet 10. cikkében meghatározott éves végrehajtási jelentéseket. Az éves jelentések tartalmazzák a méhészeti évben felmerült kiadások összegzését euróban megadva, intézkedésenkénti bontásban, továbbá az eredményeket az egyes végrehajtott intézkedésekhez rendelt teljesítménymutatók alapján. Ezek a mutatók azonban nincsenek uniós szinten harmonizálva, és nem kerültek felhasználásra az e jelentés kapcsán levont következtetésekhez.

-Az Eurostat, az UN Comtrade és az ENSZ Élelmezési és Mezőgazdasági Szervezete (FAO) méztermelésre és nemzetközi kereskedelemre vonatkozó adatai.

A mézpiacra és a méhészeti programokra vonatkozó részletes adatok és összefoglaló táblázatok a Bizottság honlapján érhetők el.

3. AZ UNIÓS MÉHÉSZETI ÁGAZAT ÁTTEKINTÉSE

3.1. Termelés és árak

Az uniós termelés és árak legfrissebb elérhető adatai 2017-re és 2018-ra vonatkoznak, amelyeket a tagállamok 2019-ben jelentettek a 2020–2022-es nemzeti méhészeti programjaik keretében. 2023-ban a tagállamoknak 2021-re és 2022-re vonatkozóan kell majd hasonló adatokat szolgáltatniuk.

Termelés

A 2020–2022-es programokhoz 2019-ben bejelentett 2018-as adatok azt mutatták, hogy az Unióban 615 058 méhész körülbelül 17,3 millió méhkaptárt kezel. Azóta a méhkaptárak száma 2020-ban 18,9 millióra, 2021-ben pedig 20 millióra emelkedett. A méhészek számára vonatkozó legutóbbi, 2018-as adatok is jelentős növekedést jeleznek 2016 óta, amikor is 568 194 méhészt jelentettek be a 2017–2019-es programokra vonatkozóan. Megjegyzendő azonban, hogy nem létezik harmonizált módszer sem a méhészek meghatározásához, sem a méhészek számának becsléséhez, így a szám módosulása nem feltétlenül tükrözi az ágazat általános tendenciáját.

Mivel a tagállamok 2018 óta nem jelentettek termelési adatokat (2018-ra vonatkozóan a 2019. december 17-i előző jelentés közölt adatokat), ez a jelentés a FAO adataira támaszkodik. Ezen adatok szerint az Európai Unió 2020-ban 217 864 tonna mézet termelt, amivel az EU a világ második legnagyobb méztermelője Kína (458 100 tonna) után. Az uniós termelés 258 610 tonnáról mintegy 16 %-kal csökkent 2018 óta. Az EU nem termel elegendő mézet a kereslet kielégítéséhez. 2020-ban az önellátás mértéke 60 % körül volt, ami nagyjából a 2018. évi szintnek felel meg. 2020-ban az importméz fő beszállítója Ukrajna volt (a behozatal 31 %-a), amelyet Kína (a behozatal 21 %-a) követett.

Árak

A tagállamok által 2018-ra vonatkozóan jelentett legfrissebb rendelkezésre álló adatok szerint a vegyes virágméz uniós átlagára a termelés helyén 6,46 EUR/kg, a nagykereskedelemben ömlesztve értékesített méz esetén pedig 3,79 EUR/kg volt. A méz ára a tagállamok, a minőség és az értékesítési hely függvényében jelentős eltérést mutat. A 2015-re vonatkozó korábbi számadatokhoz képest az átlagár alig változott. Az átlagos termelési költség 3,21 EUR/kg-ról (2015) 3,90 EUR/kg-ra (2018) emelkedett, vélhetően csökkentve ezzel a megtermelt méz kilónkénti árrését. Mivel a tagállamok nem jelentik, hogy a megtermelt mézből mennyit értékesítenek ömlesztve, és mennyit a termelési helyen, így nehéz kiszámítani a termelők haszonkulcsát.

3.2. Kereskedelem

Behozatal

Mézből csupán 60 % az uniós önellátás mértéke. 2021-ben az Unió 173 403 tonna mézet importált, összesen 406,1 millió EUR értékben. Észak-Amerika után az EU a második legnagyobb mézimportőr a világon, amelynek fő beszállítója Ukrajna. Az Ukrajnából származó uniós behozatal 44 523 tonnáról (2019) 53 777 tonnára (2021) nőtt. Ugyanebben az időszakban a Kínából, az EU második legnagyobb beszállítójától származó behozatal szintén emelkedett (45 108 tonnáról 48 109 tonnára), míg a harmadik és negyedik beszállítótól, Argentínából és Mexikóból származó behozatal 21 269, illetve 18 205 tonnáról (2019) 14 396, illetve 15 486 tonnára (2021) csökkent.

A nem uniós országokból behozott méz rendszerint olcsóbb, mint az Unióban termelt méz, az átlagos importár 2021-ben 2,34 EUR/kg volt.

Kivitel

A behozatalhoz képest jóval alacsonyabb az uniós kivitel mennyisége. 2021-ben az Unió összesen 146,4 millió EUR értékben 25 421 tonna mézet exportált, ami az uniós behozatal mennyiségének mintegy 15 %-a. Az uniós méz fő piacait az Egyesült Királyság, Svájc, Szaúd-Arábia, az Egyesült Államok és Japán jelentik. 2021-ben 5,76 EUR/kg volt az átlagos exportár.

1. ábra: Az Unióba behozott és az Unióból kivitt méz átlagára